Sprengte i stykker telekabler i Hedmark og Oppland
Det er telenettet i Gudbrandsdalen og i Kongsvinger som har fått problemer etter brudd på to fiberkabler, melder NRK. - Et av bruddene har skjedd i Sel på grunn av sprengningsarbeid, sier informasjonssjef Knut Sollid i Telenor til NRK. Hva som er årsaken til bruddet i Kongsvinger er ikke avdekket ennå. Telenor fikk nylig beskjed om problemene og har mannskaper på vei for å rette opp. Det er foreløpig vanskelig å si hvor lang tid dette vil ta. - Det vi gjør nå er å samle sammen ressurser for å finne ut hva dette er, og hvordan vi raskest kan reparere skaden slik at alle får tilbake forbindelsen, sier Sollid.
Flere tusen mennesker i Hedmark og Oppland er uten mobil-, telefon- og internettdekning etter et sprengningsuhell. Det skal også være vanskelig å komme igjennom på nødtelefonnumrene.